Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 492/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„Irish Grass Fed Beef“

EU št.: PGI-IE-02647 – 27. november 2020

ZOP ( ) ZGO (X)

1. Ime

„Irish Grass Fed Beef“

2. Država članica ali tretja država

Irska

3. Opis kmetijskega proizvoda ali živila

3.1 Vrsta proizvoda

Skupina 1.1 Sveže meso (in klavnični izdelki)

3.2 Opis proizvoda, za katerega se uporablja ime iz točke 1

„Irish Grass Fed Beef“ je poimenovanje za svežo in zamrznjeno govedino s kostmi in brez kosti, vključno s trupi, četrtmi, kosi mesa s kostmi, osnovnimi deli brez kosti, mleto govedino iz tega mesa in mesom, pakiranim za prodajo na drobno.

„Irish Grass Fed Beef“ ima (i) nizko skupno stopnjo zamaščenosti; (ii) enakomerno porazdeljeno maščobo (marmorirano mišičnino); (iii) meso intenzivne češnjevo rdeče barve; in (iv) maščobo zelo smetanasto bele/rumene barve. Meso je sočno in mehko ter ima bogat, kompleksen okus po govedini s travnatimi notami.

Goveji trupi morajo spadati v eno od naslednjih dveh kategorij:

(i) voli in telice, stari do 36 mesecev, ki sodijo v razred mesnatosti, boljši od O–, s stopnjo zamaščenosti med 2+ in 4+;

(ii) krave, stare do 120 mesecev, ki sodijo v razred mesnatosti, boljši od O+, s stopnjo zamaščenosti med 2+ in 5.

„Irish Grass Fed Beef“ iz kategorije (i) ima vse naslednje lastnosti: meso češnjevo rdeče barve, maščobo smetanasto bele/rumene barve, uvršča se v zahtevani razred podkožne zamaščenosti.

„Irish Grass Fed Beef“ iz kategorije (ii) ima maščobo še izrazitejše rumene barve in meso temnejše rdeče barve kot voli in telice iz prve kategorije. Ima tudi višjo skupno stopnjo zamaščenosti kot govedina iz kategorije (i). Kosi mesa z visokim pH (> 5,8) so označeni in izključeni.

3.3 Krma (samo za proizvode živalskega izvora) in surovine (samo za predelane proizvode)

Proizvod „Irish Grass Fed Beef“ se pridobiva samo iz goveda, za katerega velja naslednje:

(a) trava predstavlja vsaj 90 % zaužite krme. Travo govedo večinoma popase, pozimi pa je krmljeno s spravljeno travno krmo;

(b) govedo se vsako leto na pašniku pase najmanj 220 dni na leto. Vsako leto, takoj ko to dopuščajo vremenske razmere, je govedo „Irish Grass Fed Beef“ spuščeno na pašo in se celodnevno pase 10 mesecev. V hlev se navadno vrne proti koncu novembra/v začetku decembra, ko se zaradi vremenskih razmer in stanja tal rast trave ustavi, paša pa ni več mogoča. Dovoljenih je do 40 dni odstopanja zaradi izjemnih okoliščin, in sicer če je paša ovirana zaradi vremenskih razmer, stanja tal, drugih okoljskih pogojev ali dejavnikov v zvezi z dobrobitjo živali.

Govedo se sme s spravljeno travno krmo krmiti samo v obdobju, ko živi v hlevu (največ 145 dni). Vsi proizvajalci ocenijo hranilno vrednost spravljene travne krme kot del načrta krmljenja pozimi. Govedo se lahko hrani tudi z drugo krmo poleg trave (npr. slamo, krmno peso, koruzo in drugim žitom), in koncentriranimi krmili, vendar ta krma ne sme predstavljati več kot 10 % krme, ki jo žival zaužije v celotnem življenju. Krma, ki ni trava, se uporablja le, kadar je to potrebno, npr. med odstavljanjem, pozimi, v ekstremnih vremenskih razmerah in zadnji fazi pitanja, vendar le, če hranilna vrednost pašne/spravljene trave ni dovolj visoka, da bi se z njo zagotovila optimalna prehranska kakovost mesa. Vsa spravljena travna krma mora biti pokošena na geografskem območju.

3.4 Posebne faze proizvodnje, ki jih je treba izvajati na opredeljenem geografskem območju

Govedo mora biti skoteno, med vzrejo krmljeno s travo, pitano in zaklano na geografskem območju, meso pa na njem hlajeno in razkosano na četrti.

Postopek zorenja mesa (ki traja najmanj tri dni, za proizvodnjo posebnih kosov pa dva dni), ki je nujen za zagotovitev prehranske kakovosti govedine „Irish Grass Fed Beef“, poteka na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6 Posebna pravila za označevanje proizvoda, za katerega se uporablja registrirano ime

Proizvodi, ki se lahko označijo z ZGO „Irish Grass Fed Beef“:

— sveža in zamrznjena govedina s kostmi in brez kosti, vključno s trupi, četrtmi, kosi mesa s kostmi, osnovnimi deli polovic brez kosti in mesom, pakiranim za prodajo na drobno, in sicer iz goveda za zakol, ki se uvršča v eno od opredeljenih kategorij;

— mleta govedina, ki je v celoti proizvedena iz goveda za zakol, uvrščenega v eno od opredeljenih kategorij, z najmanj 90-odstotnim vizualno ocenjenim deležem pustega mesa;

— proizvodi (npr. burgerji) iz mlete govedine, ki je v celoti proizvedena iz goveda za zakol, uvrščenega v eno od opredeljenih kategorij, z najmanj 90-odstotnim vizualno ocenjenim deležem pustega mesa.

Proizvodi, ki se lahko označijo kot „pridobljeni iz“ proizvodov z ZGO „Irish Grass Fed Beef“:

— sestavljeni proizvodi iz govedine, ki je v celoti proizvedena iz goveda, uvrščenega v eno od opredeljenih kategorij „Irish Grass Fed Beef“, z najmanj 90-odstotnim vizualno ocenjenim deležem pustega mesa;

— visokokakovostni klavnični izdelki (ličnice, repi, spodnji deli trebušne prepone in jeziki) goveda, uvrščenega v eno od opredeljenih kategorij za proizvod „Irish Grass Fed Beef“.

4. Jedrnata opredelitev geografskega območja

Irska

5. Povezava z geografskim območjem

Vzročna povezava med proizvodom in geografskim območjem, na katerem se proizvaja, temelji na stalno visoki prehranski kakovosti, po kateri slovi proizvod. Ta sloves, ki ga je govedina „Irish Grass Fed Beef“ pridobila med evropskimi potrošniki, trgovci na drobno, kuharskimi mojstri, novinarji in oblikovalci javnega mnenja, izhaja iz sistema paše in proizvodnje travne krme, ki se uporablja za vzrejo in pitanje opredeljenih kategorij goveda za zakol. Meso tega goveda se predela po strogem postopku, katerega proizvod je govedina z značilnim videzom in priznano prehransko kakovostjo.

Posebnosti geografskega območja: naravni dejavniki in strokovno znanje

Za Irsko sta že stoletja značilni odvisnost od kmetijstva, ki temelji na travi, in dobri pogoji za uspevanje trave. Govedoreja je že dolgo priznana kot pomemben del irskega gospodarstva.

Irska ima zmerno podnebje z blagimi zimami. Hude zmrzali in visoke poletne temperature so redke. Ker zaradi toplega zalivskega toka prevladujejo vlažni zahodni vetrovi, ima Irska izrazito oceansko podnebje s pogostim deževjem (do 246 deževnih dni na leto) in majhen letni razpon temperatur (temperatura redko pade pod 0 °C ali se dvigne nad 25 °C). Letna rast trave na hektar evropsko povprečje zato presega za več kot tretjino.

Pasemska sestava irskega goveda za zakol se razlikuje od drugih sistemov reje goveda za zakol, saj temelji na praksi križanja tradicionalnih pasem (npr. pasem hereford, angus in shorthorn) tako z mlečnimi pasmami (z močnim materinskim nagonom) kot tudi z mesnimi pasmami s celinskega dela Evrope (npr. pasmami limuzin, šarole in simental). Rezultat so trdoživi križanci, ki so najprimernejši za pitanje v razgibanih podnebnih in geografskih razmerah, značilnih za geografsko območje.

Pomemben znanstveni napredek, ki je na voljo proizvajalcem „Irish Grass Fed Beef“, je podatkovna zbirka irske govedorejske zveze ICBF za genotipizacijo. V to zbirko, ki vsebuje podatke o funkcionalnih lastnostih, plemenske podatke in podatke o proizvodnosti tega goveda, v zadnjem času pa tudi o njegovi prehranski kakovosti, je zdaj vključena večina črede za govedino „Irish Grass Fed Beef“. Integriran sistem kmetijskega izobraževanja in močne podpore na samih kmetijah olajšujeta dostop do najnaprednejših znanstvenih raziskav, z uporabo katerih lahko kmetje v največji možni meri izkoristijo travnate površine za vzrejo mesnega goveda na Irskem. Storitve so na voljo vsem kmetom in novim kmetovalcem. Ta znanstvena podpora pomembno prispeva k stalnemu izboljševanju prehranske kakovosti govedine „Irish Grass Fed Beef“. Proizvajalci govedine so usmerjeni predvsem v proizvodnjo govedine z značilnim videzom in vrhunskim okusom, z nedavnimi panožnimi pobudami pa se proizvajalcem „Irish Grass Fed Beef“ omogoča, da se osredotočijo tudi na zmanjševanje ogljičnega odtisa zaradi proizvodnje govedine.

Kmetije, na katerih se proizvaja govedina „Irish Grass Fed Beef“, so osrednjega pomena za podeželsko krajino in skupnosti na Irskem. Skozi zgodovino je sistem temeljil na malih in srednje velikih družinskih kmetijah in medgeneracijskem prenosu teh kmetij. V tem sistemu je kmetija obkrožena s pašnimi in krmnimi površinami za živino, kar olajšuje redno vizualno ocenjevanje živine (pastirstvo) in nenehno zagotavljanje dobrega počutja živali, kar pomembno prispeva h prehranski kakovosti mesa.

To mozaična podeželska krajina je še vedno prepoznavna značilnost irske krajine. Čeprav model proizvodnje „Irish Grass Fed Beef“ ne vključuje samo družinskih kmetij in ne izključuje novih kmetovalcev, je bilo v raziskavi o strukturi kmetij iz leta 2016, ki jo je objavil centralni statistični urad Irske, 99,6 % irskih kmetij razvrščenih kot družinske kmetije. (2). Do proizvodnje govedine „Irish Grass Fed Beef“ pa niso upravičeni obrati za intenzivno pitanje, v katerih se uporabljajo industrijske metode kmetovanja in ki nimajo dokazil o uporabi praks, ki temeljijo na paši in krmljenju živali s travo, kot je to značilno za družinske kmetije.

Na kmetijah, na katerih se proizvaja govedina „Irish Grass Fed Beef“, je še vedno prisoten tradicionalni sistem proizvodnje govedine, ki temelji na ekstenzivni pašni reji. Podatki kažejo, da je povprečna velikost razpoložljivih površin na žival približno 3 000 kvadratnih metrov. Sistem kmetovanja temelji na selektiranih čredah in spretnostih za upravljanje čred, ki so se prenašale iz roda v rod. Na tak način so se ohranila znanja in izkušnje iz proizvodnje govedine, oboje pa je odvisno tako od lokalnih geografskih in podnebnih razmer kot tudi zahtev glede dobrega počutja živali. Paša na prostem je mednarodno priznana kot oblika, povezana z večjo dobrobitjo in boljšim zdravjem živali ter manjšim stresom za živali.

Z geografskega območja izvirajo tudi trava na paši in zimska krma, ki je v celoti iz trave.

V proizvodnih sistemih za govedino „Irish Grass Fed Beef“ se stremi k temu, da:

— govedo največ teže pridobi s travo na paši;

— se višek trave v fazi optimalne rasti (maja/junija) poleti pokosi za pridelavo visokokakovostne zimske krme;

— se tako poveča prebavljivost suhe snovi v tako spravljeni travi. Le na tak način se lahko zagotovi, da bo s travno silažo izpolnjena večina prehranskih potreb, ki jih imajo živali pozimi.

Nedavne študije so potrdile, da vsebuje govedina „Irish Grass Fed Beef“ v primerjavi z govedino, ki je proizvod sistemov krmljenja brez ali z nizkim deležem trave, bistveno večjo koncentracijo koristnih mineralov in vitaminov, med drugim kalcija, mangana, železa, cinka, selena, natrija, magnezija, kalija, fosforja in vitamina E.

Posebnosti proizvoda

Povezave med zemljo, ljudmi in živalmi kažejo na to, kakšnega pomena so pastirstvo, male družinske kmetije, lokalno strokovno znanje in upravljanje travnatih površin proizvajalcev „Irish Grass Fed Beef“, in dajejo mesu posebne lastnosti, opisane v nadaljevanju.

Govedina „Irish Grass Fed Beef“ ima po ugotovitvah posebne hranilne lastnosti, zaradi katerih se razlikuje od govedine, ki je proizvod sistemov krmljenja brez ali z nizkim deležem trave: govedina „Irish Grass Fed Beef“ ima nižjo vsebnost nasičenih maščobnih kislin kot govedina, ki je proizvod sistemov krmljenja brez ali z nizkim deležem trave. Raziskave so pokazale tudi, da ima meso goveda, krmljenega s travo, zaradi vsebnosti maščobnih kislin tudi značilen travnat okus in edinstvene kulinarične lastnosti, npr. kompleksnejši pookus po oreščkih.

Obe kategoriji „Irish Grass Fed Beef“ se od govedine, ki je proizvod sistemov krmljenja brez ali z nizkim deležem trave, razlikujeta po videzu, in sicer po barvi mesa in maščobe.

Z nedavno študijo je bilo ugotovljeno, da je podkožna maščoba pri govedu „Irish Grass Fed Beef“ za približno 40 % bolj rumena kot pri živalih, krmljenih s koncentrati žit. Bolj rumena barva je lahko povezana z večjo prisotnostjo karotenoidov (npr. beta karotena in luteina) na pašnikih geografskega območja kot v koncentratih žit.

Mišičevje je pri govedini „Irish Grass Fed Beef“ temnejše (intenzivnejše rdeče barve) kot pri živalih, krmljenih s koncentrati žit.

Bogat, kompleksen in travnat okus, sočnost in druge lastnosti govedine „Irish Grass Fed Beef“ so rezultat tradicionalnega sistema paše, ki večinoma poteka na prostem. Živali se na pašnikih pasejo več kot 220 dni v letu, trava z geografskega območja pa predstavlja kot 90 % njihove krme.

Mehkost mesa (tekstura) je ena najpomembnejših organoleptičnih lastnosti, ki vplivajo na zadovoljstvo pri uživanju mesnih proizvodov in njihovo sprejemljivost v očeh potrošnikov. Izredna mehkost, značilna za „Irish Grass Fed Beef“, je možna, ker ravnanje z živalmi pred zakolom ter hlajenje in zorenje trupov in kosov mesa po zakolu potekajo v skladu z natančnim načrtom, ki mu irski kmetje in predelovalci dosledno sledijo. To omogoča naravni proces zorenja/razgradnje vlaken, ki pripomore k temu, da je govedina mehkejša in ima izrazitejše naravne arome. Pomembno vlogo imata tudi preverjena mesnopredelovalna tehnologija in nadzorovan proces zorenja, ki povečujeta mehkost mesa in odpravljata tveganje hladilne trdote. Kosi mesa z visokim pH (> 5,8) so označeni in izključeni.

Vzročna povezava: sloves

Proizvodnjo govedine „Irish Grass Fed Beef“ omogočajo povezave med zemljo, ljudmi in živalmi v kombinaciji s človeškimi dejavniki, povezanimi z lokalnim tradicionalnim pastirstvom, irskim sistemom kmetovanja in tehnikami upravljanja travnatih površin, ki jih uporabljajo proizvajalci govedine „Irish Grass Fed Beef“.

Zaradi vsega tega ima govedina razločevalne lastnosti, kot so visoka kakovost, mehkost ter edinstven videz, okus in hranilne vrednosti. Te lastnosti cenijo potrošniki, kuharski mojstri in kupci živil.

Zaradi razlik v lokalni kulinariki in preferencah se proizvod „Irish Grass Fed Beef“ prodaja na dveh različnih trgih višjega cenovnega razreda:

(i) proizvod „Irish Grass Fed Beef“ iz volov in telic je priljubljen na različnih trgih, vključno z nizozemskim, nemškim, belgijskim in luksemburškim. Na teh trgih se prodaja po višji ceni;

(ii) proizvod „Irish Grass Fed Beef“ iz krav, ki ustrezajo pogojem, pa je najbolj priljubljena govedina na območjih Evrope, kjer cenijo meso zrelih živali z bogatim, močnim okusom (npr. v Franciji in severni Španiji). Ta tržna niša se je v zadnjem času močno povečala, kar dokazuje trend v vrhunski kulinariki, da vodilni evropski kuharski mojstri posegajo po mesu starejših krav (npr. galicijski govedini).

Očitne razlike v videzu, okusu in sestavi med govedino „Irish Grass Fed Beef“ in govedino, ki je proizvod sistemov krmljenja brez ali z nizkim deležem trave, potrjujejo tudi potrošniške raziskave. Leta 2011 so na treh evropskih trgih (v Nemčiji, na Nizozemskem in v Italiji) prirejali pokušnje, da bi ugotovili, kakšna je prehranska kakovost govedine „Irish Grass Fed Beef“ v primerjavi s konkurenčnimi proizvodi po mnenju potrošnikov. Na vseh treh trgih je govedina „Irish Grass Fed Beef“ dosegla boljšo oceno za intenzivnost okusa, teksturo in razmerje med zamaščenostjo/marmoriranostjo mesa.

Različni strokovnjaki trdijo, da ima govedina „Irish Grass Fed Beef“ razlikovalne in posebne lastnosti pri uživanju – po njihovem mnenju je:

— „bogatega okusa“;

— „sočna“;

— „ena najokusnejših vrst govedine na svetu“.

Cenijo tudi mehkost govedine:

— „zaradi kakovosti (in) mehkosti ... tega mesa“;

— „meso je izredno mehko“.

Irska je leta 2018 in 2019 na svetovnem tekmovanju proizvajalcev zrezkov World Steak Challenge, v kategoriji z mesom živali, krmljenih s travo, s svojimi zrezki osvojila več medalj kot katera koli druga država. Ko so leta 2019 strokovne skupine pokuševalcev proizvode „Irish Grass Fed Beef“ primerjale z zrezki iz 25 držav, je Irska za rostbif, zgornje bržole in fileje „Irish Grass Fed Beef“ prejela rekordnih 75 medalj – vključno z nagrado za najboljši file –, kar je več kot katera koli druga država, ki se je udeležila tekmovanja (World Steak Challenge).

Dobro marmorirano meso goveda, krmljenega s travo – čudovito. Mehko in okusno; ima rahel pookus po oreščkih, kratka vlakna in nizko stopnjo kislosti ter je izredno sočno – neverjetno. Sodnikova komentarja ob razglasitvi zrezkov „Irish Grass Fed Beef“ za najboljše na svetu, BEEF Magazine, 2009.

Govedina „Irish Grass Fed Beef“ se pripravlja v številnih vodilnih restavracijah po svetu. V klub Chefs Irish Beef Club, ki ima v Evropi in po svetu devet sekcij, je aktivno vključenih več kot 100 kuharskih mojstrov, ki so se odločili, da bodo govedino „Irish Grass Fed Beef“ uporabljali in promovirali kot svojo prvo izbiro. Na mednarodnem srečanju kuharskih mojstrov, vključenih v klub, in zmagovalcev tekmovanja kuharskih mojstrov Bocuse d’Or (junija 2013) je bilo mogoče slišati številne pohvale govedine „Irish Grass Fed Beef“, med drugim tudi naslednje:

— Mario Corti, kuharski mojster, Nemčija: „Všeč mi je meso goveda, krmljenega s travo, in po mojem mnenju je govedina ‚Irish Grass Fed Beef‘ dejansko najboljša na trgu ...“;

— Jean-Paul Jeunet, kuharski mojster: „Svojim gostom želim nuditi najboljše in Irska ima bujno travo in ugodno podnebje, govedo pa je lahko vse leto na prostem – zelo zanimivo.“

Sklic na objavo specifikacije

(drugi pododstavek člena 6(1) te uredbe)

https://assets.gov.ie/201788/6ebea219-d05c-499e-b997-181e84cb0165.pdf

(1) UL L 343, 14.12.2012, str. 1.

(2) Družinske kmetije se upravljajo kot družinska podjetja (vključno s kmetijami, ki so registrirane kot komercialni obrati) (centralni statistični urad Irske). Za namene ZGO mora biti razvidna uporaba praks, ki temeljijo na paši in krmljenju živali s travo, kot je to značilno za družinske kmetije.